Hun er nemlig startet som freelancejournalist på TV2 Nord, og mediehuset kan dermed føje en ægte ”nordjysk nyhedstosse” til medarbejderskaren. Ja, vi går altså ikke og finder på øgenavne til medarbejderne, men det var noget, hun kaldte sig selv, da hun søgte job på TV2 Nord: ”Nordjysk nyhedstosse”. Og der er noget om snakken. Nordjysk er i hvert fald rigtigt, for med et CV, hvor der står Sofiendal Skolen og Hasseris Gymnasium, så er Amanda Rishøj Madsen i dén grad Aalborgenser – en af dem med dobbelt-A. Goodbye Odense! Derfor gjorde det også lidt ondt på hende, da hun i forbindelse med sin uddannelse til journalist midlertidigt måtte forlade landsdelen for at læse på Syddansk Universitet i Odense. - Men da jeg var færdig, skulle jeg også bare hjem til Nordjylland igen i en fart, siger Amanda Rishøj Madsen med et smil – og med taknemmelighed over, at adressen nu igen hedder noget med ”9000 Aalborg”. I forbindelse med sin uddannelse skulle hun i praktik, og det er ikke ligefrem svært at gætte, hvor det foregik. Praktiktiden tilbragte hun hos Det Nordjyske Mediehus med hele Nordjylland som sin journalistiske legeplads. ”Sportstosse” Amanda Rishøj Madsen bliver i øvrigt ikke fornærmet, hvis vi forsigtigt føjer ”sportstosse” til rækken af titler. Hvis du tænker: Hvor er det nu, jeg har set hende før? Jamen, så er det med stor sandsynlighed på Aalborg Stadion eller i Gitantium, for sportsinteresserne dækker bredt, men alt med dobbelt-A: AaB, Aalborg Håndbold og Aalborg Pirates har en særlig plads i hendes hjerte – både privat og professionelt. I sin tid i Det Nordjyske Mediehus dækkede hun en del sport. Hele foråret arbejdede hun også som journalist hos Aalborg Pirates med det primære formål at piske en god stemning op og skabe max opmærksomhed omkring piraterne i slutspillet. Det gjorde hun som bekendt til en guldmedalje! Den lille piges drøm går i opfyldelse Den nyuddannede journalist er glad for at skulle lave journalistisk om Nordjylland til nordjyderne på TV2 Nord. - Det er fantastisk at få muligheden for at vise, hvad jeg kan her på TV2 Nord. Jeg har altid, siden jeg var helt lille, set TV2 Nord og fundet mange af mine nyheder her. Derfor er det også en drøm, som går i opfyldelse for den lille pige, der drømte om at blive journalist, og som fik inspiration m.m. fra netop det her medie, siger hun og tilføjer, at tv også bliver en ny dimension. - Jeg glæder mig til at prøve kræfter med tv, som er delvist nyt for mig, samtidig med at jeg ser frem til at blive endnu mere dygtig til online-delen også, siger Amanda Rishøj Madsen.

Opsummering:
Der har sneget sig et nyt skribent-navn ind på artikler på tv2nord.dk på det seneste: Amanda Rishøj Madsen.